Oficialusis leidinys L 119 , 30/05/1995 p. 0011 - 0012



Komisijos Reglamentas (EB) Nr. 1202/95 1995 m. gegužės 29 d. iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų I ir III priedus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Tarybos reglamentu (EB) Nr. 1201/95 [2], ypač į jo 13 straipsnį, kadangi tais atvejais, kai valdžios institucijos reikalauja naudoti sintetines augalų apsaugos priemones, kurios nėra išvardytos II priedo B dalyje, dėl to, kad konkrečioje teritorijoje visai gamybos zonai gresia didelis ligos ar kenkėjų pavojus, ant taip užaugintų augalininkystės produktų nebegali būti nuorodos apie ekologinius gamybos metodus; kadangi vis dėlto siekiant laikytis kitų ekologinės žemdirbystės gamybos taisyklių, tam tikromis aplinkybėmis turėtų būti sumažintas pertvarkymo laikotarpis, kuriam pasibaigus leidžiama prekiauti tokią nuorodą turinčiais produktais; kadangi tos pačios veislės augalai negali būti auginami to paties ūkininko valdomuose gamybos vienetuose taikant tiek ekologinį, tiek tradicinį gamybos metodą; kadangi reikėtų numatyti šios taisyklės išimtį tais atvejais, kai tam tikros teritorijos, kuriose auginami daugiamečiai augalai, palaipsniui pertvarkomos iš tradicinės į ekologinės žemdirbystės zonas; kadangi šios taisyklės išimtys taip pat gali būti taikomos tam tikrose teritorijose, kurios yra naudojamos žemės ūkio tyrimams siekiant plėtoti ekologinę žemdirbystę, dėl kurių yra susitarta su valstybių narių kompetentingomis institucijomis; kadangi sėklos, augalų dauginamosios medžiagos ir transplantantų auginimas yra specializuotų ūkio subjektų, bet šių produktų auginimo tradiciniais gamybos metodais užsiimančių ekologine žemdirbyste, veikla; kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje minėto komiteto nuomonę, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 2092/91 I priedo 1 punktas ir III priedo A dalis iš dalies keičiami pagal šio reglamento priedą. 2 straipsnis Šis reglamentas įsigalioja 15 dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. gegužės 29 d. Komisijos vardu Franz Fischler Komisijos narys [1] OL L 198, 1991 7 22, p. 1. [2] OL L 119, 1995 5 30, p. 9. -------------------------------------------------- PRIEDAS Reglamentas (EEB) Nr. 2092/91 iš dalies keičiamas taip: 1. Po I priedo skirsnio "Augalai ir augaliniai produktai" 1 punkto įrašoma ši pastraipa: "Visų pirma valstybės narės gali sumažinti pertvarkymo laikotarpį iki paties trumpiausio tais atvejais, kai sklypai apdorojami priemone, kuri nėra nurodyta II priedo B dalyje, taikoma pagal kenkėjų ar ligos kontrolės schemą, kurią jos teritorijoje arba tam tikroje jos teritorijos dalyje konkrečiam augalui nurodė taikyti valstybės narės kompetentinga institucija. Mažinant pertvarkymo laikotarpį būtina atsižvelgti į šiuos aspektus: - sklypus, kurie jau pertvarkyti arba pertvarkomi į ekologinės žemdirbystės sklypus, - skylant atitinkamų augalų apsaugos priemonėms, dirvoje ir, kai augalas yra daugiametis, pačiame augale turi likti nedidelis jų kiekis, - atitinkama valstybė narė turi kitoms valstybėms narėms pranešti savo sprendimą dėl įpareigojimo apdoroti ir apie patvirtintą pertvarkymo laikotarpio sumažinimą, - ant parduodamų po apdorojimo nuimtų produktų negali būti nuorodos apie ekologinę gamybą." 2. III priedo A dalies 9 punktas pakeičiamas taip: "9. Jei ūkio subjektas turi keletą gamybos vienetų toje pačioje teritorijoje, kurioje auginami augalai arba augaliniai produktai, kuriems netaikomas 1 straipsnis, bei sandėliavimo patalpas naudojamiems produktams (pvz., trąšoms, augalų apsaugos priemonėms, sėklai), jiems turi būti taikomi patikrinimo susitarimai dėl 2 punkto pirmosios pastraipos ir 3 bei 4 punktų. Tos pačios veislės augalai, kurie yra auginami 1 punkte minimame vienete, negali būti auginami šiuose vienetuose. Vis dėlto augintojai gali nukrypti nuo pirmesnės pastraipos paskutiniame sakinyje minimos taisyklės: a) augindami daugiamečių augalininkystės produktus (vaisius, vynuoges ir apynius), jei laikomasi šių sąlygų: 1) ši gamyba sudaro pertvarkymo plano dalį, kuriame augintojas tvirtai įsipareigoja ir kuriame numatoma paskutinės atitinkamos teritorijos dalies pertvarkymo į ekologinės gamybos zoną per kuo trumpesnį laikotarpį, kuris jokiais būdais negali būti ilgesnis nei penkeri metai, pradžia, 2) imamasi atitinkamų priemonių nuolatiniam kiekviename tokiame vienete pagamintų produktų atskyrimui užtikrinti, 3) kontrolės įstaigai ar institucijai ne vėliau kaip prieš 48 valandas pranešama apie kiekvieno atitinkamo produkto derlių, 4) nuėmęs derlių, gamintojas nedelsdamas praneša kontrolės įstaigai ar institucijai tikslų atitinkamuose vienetuose nuimto derliaus kiekį bei visus ypatingus skiriamuosius požymius (kokybę, spalvą, vidutinį svorį ir t. t.) bei patvirtina, kad buvo imtasi priemonių šiems produktams atskirti, 5) pertvarkymo planą ir 1 bei 2 punktuose minimas priemones patvirtino kontrolės įstaiga ar institucija. Šis patvirtinimas turi būti tvirtinamas kasmet pradėjus įgyvendinti pertvarkymo planą; b) žemės ūkio tyrimams skirtų teritorijų, dėl kurių susitariama su valstybių narių kompetentingomis institucijomis, atveju, jei laikomasi a punkto 2, 3 ir 4 reikalavimų bei atitinkamos 5 reikalavimo dalies; c) sėklos, augalų dauginamosios medžiagos ir transplantantų auginimo atveju, jei laikomasi a punkto 2, 3 ir 4 reikalavimų bei atitinkamos 5 reikalavimo dalies." --------------------------------------------------